Хэхэсхэмрэ хэкурысхэмрэ нэхъыфIу зэпыщIа хъун папщIэ
Щэбэт кIуам Налшык къалэ щекIуэкIащ Дунейпсо Адыгэ Хасэм и ГъэзэщIакIуэ гупым хэтхэм я зи чэзу зэIущIэ. Абы кърихьэлIащ Тыркум, Иорданием, Сирием, Адыгей, Къэрэшей-Шэрджэс, Къэбэрдей-Балъкъэр республикэхэм, Ставрополь, Краснодар крайхэм щыIэ Хасэ къудамэхэм я лIыкIуэхэр. ЗэIущIэм хэтащ КъБР-м и Парламентым и УнафэщIым и къуэдзэ Бозий Натбий, КъБР-м и Iэтащхьэм и Администрацэм къэралкIуэцI политикэмкIэ и управленэм и унафэщI Къуэжей Артём, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, ДАХ-м дэлажьэ Нэхъыжьхэм я советым и тхьэмадэ МэшбащIэ Исхьэкъ, УФ-м и Жылагъуэ палатэм хэт Нэхущ Заурбий, ДАХ-м и Советым хэт, Къэбэрдей Адыгэ Хасэм и тхьэмадэ ХьэфIыцIэ Мухьэмэд, нэгъуэщIхэри.
ЗэIущIэр къызэIуихри зытепсэлъыхьыну Iуэхухэр зытеухуам къызэхуэсахэр кIэщIу щигъэгъуэзащ ДАХ-м и тхьэмадэ Сэхъурокъуэ Хьэутий. Иджыпсту лъэпкъыр нэхъыбэу зыгъэпIейтейр Сирием къыщыхъуа зауэм бэлыхь хидза ди къуэшхэр арати, СХьР-м къинауэ щыпсэу адыгэхэм я Iуэху зыIутымрэ Iэпхъуэшапхъуэм хэтхэмрэ ятеухуауэ къэпсэлъащ ДАХ-м и тхьэмадэм и къуэдзэ Бырсекъуэ Орфан, Тыркум, Адыгейм, Къэрэшей-Шэрджэсым Iэпхъуа ди лъэпкъэгъухэр гъащIэм хэзэгъа зэрыхъум тепсэлъыхьащ Бырс Реджаи, ЦIыкIушэ Аслъэн, Аслъэн Алий сымэ.
Дунейпсо Адыгэ Хасэм 2015 — 2018 гъэхэм ищIэну иубзыхуахэмрэ абы и комитетхэм зэфIагъэкIын хуей Iуэхугъуэхэмрэ IэIэткIэ къызэдащтащ. Апхуэдэу яубзыхуащ Кавказ зауэр зэриухрэ илъэси 152-рэ зэрырикъум зыхуэгъэхьэзырыныр, Адыгэхэм я дунейпсо махуэр фокIадэм и 20-м адыгэ щыпсэу къэралхэмрэ хэгъуэгухэмрэ зэрыщагъэлъэпIэнур, ДАХ-р къызэрызэрагъэпэщрэ мы гъэм илъэс 25-рэ зэрырикъур гъэлъэпIэныр, нэгъуэщIхэри.
Хэхэсхэмрэ хэкурысхэмрэ нэхъыфIу зэпыщIа хъунымкIэ щыIэ хэкIыпIэхэр нэхъ купщIафIэу къэгъэсэбэпын зэрыхуейм и щыхьэту ГъэзэщIакIуэ гупым хэтхэр тепсэлъыхьащ хамэ къэрал щыпсэухэм я щIалэгъуалэр ди еджапIэ нэхъыщхьэхэм щегъэджэным, хэхэс сабийхэр КъБР-м, АР-м, КъШР-м, Краснодар крайм я зыгъэпсэхупIэхэм къегъэблэгъэным.
Зи гугъу тщIы Iуэхугъуэхэм ятеухуауэ жаIар ди газетым и къыкIэлъыкIуэ къыдэкIыгъуэхэм ящыщ зым нэхъ убгъуауэ тетынущ.
НэщIэпыджэ Замирэ.
Сурэтыр Къарей Элинэ трихащ.
